বিচারের রায়ে তিনি তাঁর একমাত্র ছেলেকে মৃত্যুদন্ড কার্যকরের মাধ্যমে ন্যায়বিচার প্রতিষ্ঠার এক চরম পরাকাষ্ঠা প্রদর্শন করেছিলেন। তাঁর সময়ে ঢাকা পুনরায় সমৃদ্ধি লাভ করে এবং টাকায় ৪ মণ চাল পাওয়া যেত। তিনি খুবই ধার্মিক ছিলেন এবং নিয়মিত নামাজ পড়া ছাড়াও তিনি পবিত্র কুরআন তেলাওয়াত করতেন এবং রমজান মাসের বাধ্যতামূলক রোজাসহ বছরে তিন মাস রোজা রাখতেন। প্রতি চান্দ্র মাসের ১২-১৩ তারিখও তিনি নফল রোজা রাখতেন। মৃত্যুর আগে তিনি অসিয়ত করে যান তাঁর কবর যেন তাঁরই নির্মিত মুর্শিদাবাদ কাটরা মসজিদের সিঁড়ির সোপানের নিচে দেয়া হয় যাতে মুসল্লিদের পায়ের ধূলি তার কবরে পতিত হয়। এবং তাঁর মৃত্যুপরবর্তী তা-ই করা হয়েছিল। তাঁর রাজত্বের শেষ দিকে তিনি ঢাকার শাসনকার্য পরিচালনার জন্য তাঁর দৌহিত্রী জামাতা মীর্জা লুৎফুল্লাহ উরফে লুৎফে আলী খানকে তাঁর সহকারী নিয়োগ করেন। লুৎফে আলী খানের পিতার নাম হাজী লুৎফুল্লাহ এবং তিনি তাব্রিজের অধিবাসী ছিলেন। মীর্জা লুৎফুল্লাহ মুর্শিদকুলী খানের দৌহিত্রীকে বিবাহ করেন এবং মুর্শিদকুলী খান তাঁর নাতনী জামাতাকে ‘মুুশিদকুলী খান-২’ উপাধিতে ভূষিত করেন। উল্লেখ্য মুর্শিদকুলী খানের নিজের বেলায়ও নামটি কিন্তু উপাধি হিসেবেই ব্যবহৃত হয়েছে কেননা মূল মুর্শিদকুলী খানের নামও ছিল করতলব খান (তিনি সুবাহদার হওয়ার পর নওয়াব মুর্শিদকুলী খান নামে পরিচিত হন। তাঁর আরও টাইটেল ছিল ‘মুতামেনুল মুলক আলাউদ্দৌলা নওয়াব জাফর খান নাসিরি, নাসির জং বাহাদুর’) ফলে আমরা দেখতে পাই মীর্জা লুৎফুল্লাহ ওরফে লুৎফে আলী খানকেও মুর্শিদকুলী খান সম্রাটের অনুমতিক্রমে ‘মুর্শিদকুলী খান-২’ উপাধিতে ভূষিত করে বাংলার ডেপুটি সুবাহদার নিয়োগ করতে।